รายงานคณะกรรมการตรวจสอบ

คณะกรรมการตรวจสอบของบริษัท คันทรี่ กรุ๊ป ดีเวลลอปเมนท์ จำกัด (มหาชน) (“บริษัท”)
ประกอบด้วย กรรมการอิสระ 3 ท่าน โดยมีนายศุภกร พลกุล เป็นประธานกรรมการตรวจสอบ
พล.ต.ต.วีรพงษ์ ชื่นภักดี และนายชู เฟ็ง เช เป็นกรรมการตรวจสอบ ทั้ง 3
ท่านเป็นผู้ทรงคุณวุฒิและมีประสบการณ์หลายด้าน ทั้งด้านบัญชีการเงิน ด้านการบริหารองค์กร
และด้านกฎหมาย ซึ่งได้ปฏิบัติหน้าที่และแสดงความเห็นอย่างเป็นอิสระ
มีขอบเขตอำนาจหน้าที่ในการสอบทานรายงานทางการเงิน
สอบทานให้บริษัทมีระบบการควบคุมภายในและตรวจสอบภายในที่เหมาะสมและมีประสิทธิผล
และหน้าที่อื่นตามที่คณะกรรมการบริษัทมอบหมายและคณะกรรมการตรวจสอบเห็นชอบด้วย
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

ในรอบปี 2555 คณะกรรมการตรวจสอบได้มีการประชุมทั้งสิ้น 5 ครั้ง โดยมีผู้บริหาร
ผู้ตรวจสอบภายใน และผู้สอบบัญชีเข้าร่วมประชุมในวาระที่เกี่ยวข้อง
คณะกรรมการตรวจสอบได้พิจารณา และให้ข้อเสนอแนะในวาระต่างๆ สรุปได้ ดังนี้

-   การสอบทานงบการเงินรายไตรมาส และงบการเงินรวมของบริษัทและบริษัทย่อย ประจำปี
    2555 ร่วมกับฝ่ายบริหาร และผู้สอบบัญชี เห็นว่า
    งบการเงินของบริษัทจัดทำขึ้นตามมาตรฐานการบัญชี และถูกต้องตามหลักการบัญชีที่รับรองทั่วไป
    รวมถึงการเปิดเผยข้อมูลในงบการเงินเป็นไปอย่างครบถ้วน เพียงพอ
    และทันเวลาเป็นประโยชน์ต่อผู้ถือหุ้น และผู้ใช้งบการเงิน
    โดยได้เชิญผู้สอบบัญชีเข้าร่วมประชุมทุกครั้ง
    เพื่อสอบถามถึงประเด็นหรือข้อสังเกตที่ผู้สอบบัญชีพบจากการสอบบัญชี
    พร้อมทั้งชี้แจงและตอบข้อซักถาม เพื่อขจัดข้อสงสัยของผู้สอบบัญชี
    ก่อนพิจารณาให้ความเห็นชอบต่องบการเงิน

-   การสอบทานและประเมินความเพียงพอของระบบควบคุมภายใน
    คณะกรรมการตรวจสอบได้พิจารณาประเมินผลระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    มีความเห็นว่า บริษัทมีระบบการควบคุมภายในและการบริหารความเสี่ยงที่รัดกุม เพียงพอ
    และมีประสิทธิภาพ ไม่พบประเด็นปัญหาหรือข้อบกพร่องที่เป็นสาระสำคัญ

-   การทำรายการที่เกี่ยวโยงกัน
    คณะกรรมการตรวจสอบได้พิจารณาสอบทานรายการที่เกี่ยวโยงกันตามหลักเกณฑ์ของตลาดหลักทรัพย์แห่งประเทศไทย
    เห็นว่า การทำรายการดังกล่าวเป็นไปอย่างสมเหตุสมผล มีเงื่อนไขต่างๆ ตามปกติของธุรกิจ
    และเป็นไปเพื่อประโยชน์สูงสุดของบริษัท รวมถึงการเปิดเผยรายการ เป็นไปอย่างถูกต้อง
    ครบถ้วน เพียงพอ

-   การปฏิบัติตามกฎหมายว่าด้วยหลักทรัพย์และตลาดหลักทรัพย์
    บริษัทมีหน่วยงานที่กำกับดูแลให้มีการปฏิบัติโดยเป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท
    และหากมีรายการที่ต้องได้รับความเห็นจากคณะกรรมการตรวจสอบ
    มีการนำเสนอต่อที่ประชุมคณะกรรมการตรวจสอบเพื่อพิจารณาและให้ความเห็นทุกครั้ง

-   การกำกับดูแลงานตรวจสอบภายใน คณะกรรมการตรวจสอบได้กำกับดูแลงานตรวจสอบภายใน
    เพื่อให้ผู้ตรวจสอบภายในสามารถปฏิบัติงานเป็นไปตามหน้าที่และความรับผิดชอบซึ่งได้ระบุไว้ในกฎบัตรของสำนักตรวจสอบภายใน
    และได้สอบทานรายงานผลการตรวจสอบประจำปี 2555 เพื่อให้การปฏิบัติงานมีประสิทธิภาพ
    ประสิทธิผล และมีระบบการควบคุมภายในที่ดี
    รวมถึงให้มีการติดตามแก้ไขประเด็นที่มีนัยสำคัญตามรายงานผลการตรวจสอบภายใน นอกจากนี้
    คณะกรรมการตรวจสอบได้พิจารณาแผนการตรวจสอบภายใน
    ซึ่งจัดทำขึ้นบนพื้นฐานการประเมินการควบคุมภายในและตามฐานความเสี่ยงของบริษัท
    โดยคำนึงถึงการจัดสรรกำลังคนอย่างเพียงพอเหมาะสมกับแผนงานที่อนุมัติ

-   การพิจารณาความเหมาะสมของผู้สอบบัญชี
    คณะกรรมการตรวจสอบได้พิจารณาคัดเลือกผู้สอบบัญชี โดยเลือก บริษัท สหการสอบบัญชี จำกัด
    เป็นผู้สอบบัญชีของบริษัท ประจำปี 2556
    ซึ่งผลการปฏิบัติงานของผู้สอบบัญชีในปีที่ผ่านมาเป็นที่น่าพอใจ เป็นผู้ที่ไม่มีความสัมพันธ์กับบริษัท
    และไม่มีส่วนได้เสียกับบริษัท
    นอกเหนือจากงานสอบบัญชีที่สามารถปฏิบัติหน้าที่ด้วยความเหมาะสม
    เป็นไปตามมาตรฐานการประกอบวิชาชีพสอบบัญชี
    รวมทั้งค่าตอบแทนผู้สอบบัญชีเป็นไปอย่างสมเหตุสมผล

และคณะกรรมการตรวจสอบของบริษัท เอ-โฮสต์ จำกัด ซึ่งเป็นบริษัทแกน มีความเห็นว่า
ในปีที่ผ่านมา
บริษัทมีการจัดทำรายงานทางการเงินตามมาตรฐานการบัญชีและหลักการบัญชีที่รับรองทั่วไป
มีการเปิดเผยข้อมูลและรายการที่เกี่ยวโยงกันอย่างชัดเจนเพียงพอ
มีระบบการควบคุมภายในที่มีประสิทธิภาพ ตลอดจนมีระบบการกำกับดูแลกิจการที่ดี นอกจากนี้
ได้มีการจัดตั้งสำนักตรวจสอบภายในขึ้นในบริษัท เพื่อความเป็นอิสระในการปฏิบัติงาน
และเพื่อให้การตรวจสอบภายในเป็นไปอย่างมีประสิทธิภาพและประสิทธิผล

คณะกรรมการตรวจสอบพิจารณาแล้วเห็นว่า บริษัทและบริษัทแกนถือนโยบายการกำกับดูแลกิจการที่ดี
มีระบบการควบคุมภายในที่มีประสิทธิภาพเพียงพอ ไม่มีข้อบกพร่องที่เป็นสาระสำคัญ
มีระบบบริหารความเสี่ยงอย่างเพียงพอและเหมาะสม
มีการปฏิบัติตามกฎหมายว่าด้วยหลักทรัพย์และตลาดหลักทรัพย์ สำหรับงบการเงินรอบปีบัญชีสิ้นสุดวันที่
31 ธันวาคม 2555 จัดทำขึ้นอย่างถูกต้องตามที่ควร มีการเปิดเผยข้อมูลเพียงพอ
และเป็นไปตามมาตรฐานการบัญชี และถูกต้องตามหลักการบัญชีที่รับรองทั่วไป

(นายศุภกร พลกุล)

ประธานกรรมการตรวจสอบ